大雪
作者：朱翌
朝代：宋

paragraphs: 漢時長安雪一丈，少陵有詩不吾誑。
今年廣陵雪一尺，忍寒長作縮龜狀。
從來窮巷說多泥，自是泥深勞拄杖。
閉門不出動經旬，出門無路將何向。
故人乃遺咫尺書，遠祝長鬚問無恙。
濕薪如桂米如珠，有突不黔旦逾望。
但携古鼎燒黄連，香穗流珠凝碧帳。
𡷾崒窗間石數峰，氣凌太華嵩衡上。
黄楊冬青壓餘滋，碧幢羽蓋排仙仗。
蒿廬頼有此清絕，興來何用山陰訪。
飛鴻似带燕山書，重冰怕結黄河浪。
玄冥得意愈自嬌，歲律回春未全壯。
吾君曲軫天下寒，語到三軍真挾纊。
自憐難備絕域使，規模但可山中相。
起來舉手祝羲車，何日金篦開眼障。